CELEX: 62017TN0775
Language: da
Date: 2017-11-28 00:00:00
Title: Sag T-775/17: Sag anlagt den 28. november 2017 — Estampaciones Rubí mod Kommissionen

29.1.2018   
            
            
               DA
            
            
               Den Europæiske Unions Tidende
            
            
               C 32/40
            
         Sag anlagt den 28. november 2017 — Estampaciones Rubí mod Kommissionen
   (Sag T-775/17)
   (2018/C 032/55)
   Processprog: spansk
   
      Parter
   
   
      Sagsøger: Estampaciones Rubí, SAU (Vitoria-Gasteiz, Spanien) (ved advokaterne D. Armesto Macías og K. Caminos García)
   
      Sagsøgt: Europa-Kommissionen
   
      Sagsøgerens påstande
   
   
               —
            
            
               Nærværende sag og de dokumenter, der er vedlagt som bilag, antages til realitetsbehandling.
            
         
               —
            
            
               Ved en foranstaltning med henblik på sagens tilrettelæggelse pålægges Kommissionen tilføre sagens akter den fulde udgave af følgende dokumenter, idet eventuelle fortrolige oplysninger heri om tredjemand i givet fald slettes:
               
                           a)
                        
                        
                           Uformel underretning af 26. marts 2013 som svar på de skrivelser, der er fremsendt den 22. februar, den 4. og den 12. marts 2013 (Álava).
                        
                     
                           b)
                        
                        
                           »Informal message af 4. december 2012 in reply to the submission of 7 November (Álava)«.
                        
                     
         
               —
            
            
               De afgørelser fra Kommissionen, som er indeholdt i disse dokumenter, annulleres.
            
         
               —
            
            
               Subsidiært fastslås det, at traktaterne er blevet tilsidesat som følge af Kommissionens tavshed, og Kommissionen pålægges at besvare den anmodning, som sagsøgeren indgav ved skrivelse af 31. juli 2017, med henblik på at sagsøgeren i sin egenskab af modtager af den omhandlede støtte kan udøve de processuelle rettigheder, som denne er tillagt i henhold til EU-retten i forbindelse med en formel procedure for vurdering af støttens forenelighed med det indre marked.
            
         
               —
            
            
               Europa-Kommissionen tilpligtes at betale sagsomkostningerne.
            
         
      Søgsmålsgrunde og væsentligste argumenter
   
   Hovedformålet med nærværende søgsmål er at opnå annullation af Kommissionens afgørelser, hvori det fastslås, at en skattemæssig støtte, som sagsøgeren modtog i form af en skattegodtgørelse på 45 % med hensyn til visse investeringsprojekter, var uforenelig med det indre marked, hvilke afgørelser blev meddelt de spanske skattemyndigheder — repræsenteret ved Diputación Foral de Álava — ved Kommissionens skrivelser med overskrifterne »informal message« og »uformel underretning« af henholdsvis 4. december 2012 og 26. marts 2013, og hvori sagsøgeren fik aktindsigt i forbindelse med en national sag.
   Det sekundære formål med nærværende søgsmål er at få fastslået Kommissionens undladelse som omhandlet i artikel 265 TEUF, der bestod i den omstændighed, at Kommissionen undlod at besvare sagsøgerens anmodning af 31. juli 2017, hvorved Kommissionen blev anmodet om at træffe afgørelse om, hvorvidt de nævnte »uformelle underretninger« var retligt bindende, og i givet fald i overensstemmelse med proceduren at høre sagsøgeren og således give sagsøgeren mulighed for at anføre de synspunkter, som denne fandt relevante.
   Til støtte for søgsmålet har sagsøgeren fremsat tre anbringender.
   
               1.
            
            
               Første anbringende om den omstændighed, at der ved vedtagelsen af de anfægtede afgørelser ikke blev taget hensyn til de gældende proceduremæssige minimumsgarantier
               
                           —
                        
                        
                           Det gøres i denne forbindelse gældende, at Kommissionen har undladt at tage hensyn til de gældende proceduremæssige minimumsgarantier, idet den ved de uformelle underretninger udtalte sig om statsstøttens uforenelighed med det indre marked uden at have fulgt proceduren i artikel 108, stk. 2, TEUF. Denne manglende iagttagelse af proceduren udgør en tilsidesættelse af de grundlæggende rettigheder, som sagsøgeren er tillagt i henhold til Den Europæiske Unions charter om grundlæggende rettigheder.
                        
                     
         
               2.
            
            
               Andet anbringende om en tilsidesættelse af artikel 107, stk. 3, TEUF
               
                           —
                        
                        
                           Det gøres i denne forbindelse gældende, at de anfægtede afgørelser er forkerte, idet det heri fastslås, at støtten som følge af en angivelig manglende tilskyndelsesvirkning er uforenelig med det indre marked.
                        
                     
         
               3.
            
            
               Tredje anbringende om tilsidesættelse af artikel 265 TEUF
               
                           —
                        
                        
                           Det gøres i denne forbindelse gældende, at den omstændighed, at Kommissionen har undladt at efterkomme sagsøgerens anmodning om en afgørelse med hensyn til de »uformelle underretningers« retlige karakter (bindende karakter) og om i givet fald i overensstemmelse med denne procedure at høre sagsøgeren, udgør tilsidesættelse af traktaterne til skade for sagsøgeren.